Vazhdon vala e emigrantëve drejt Evropës
Destabiliteti politik në disa vende afrikane shkak i vërshimit masiv
Zyrtarët italianë kanë paralajmëruar se besueshmëria e Bashkimit Evropian po kërcënohet pas shtimit të emigrantëve që përpiqen të arrijnë në brigjet evropiane. Korrespondenti i Zërit të Amerikës Henry Ridgewell njofton nga Londra se dhjetëra mijëra emigrantë po shfrytëzojnë destabilitetin në Libit për të ndërmarrë udhëtimin e rrezikshëm përmes detit Mesdhe. Më shumë se 5 mijë emigrantë u kapën nga marina italiane javën e kaluar. Pamjet filmike tregojnë anijet ushtarake që u afrohen anijeve të tejmbushura me njerëz, përfshi edhe gra shtatzëna dhe fëmijë. Rreth 5 njerëz vdiqën kur varka e tyre u përmbys ndërsa përpiqeshin të kalonin në një anije shpëtimi. Mendohet se ata ngecën poshtë varkës së përmbysur. Fluksi tregon se 2014-a mund të bëhet vit rekord i arrdhjes së migrantëve në Evropën jugore, thotë përmes skajpit Ewa Moncure e agjencisë Frontex për kufijtë e Bashkimit Evropian. Shumë grupe të armatosura po përpiqen të marrin pushtetin dhe ky kaos ka çuar në largimin e popullsisë, thotë zonja Moncure. Shumë prej emigrantëve thjeshtë kërkojnë një jetë më të mirë në Evropë. Por ka edhe mes atyre që po u largohen konflikteve në Siri dhe Eritre. Pas fundosjes së një anijeje me emigrantë pranë brigjeve italiane vitin e kaluar, ku humbën jetën 360 njerëz, marina italiane ka ndërmarrë vazhdimisht operacione kërkim shpëtimi. Ministri i Brendëshëm italian Angelino Alfano i ka bërë thirrje Bashkimit Evropian që të ndajnë barrën. Sipas rregullave të bllokut, azil kërkuesit duhet të aplikojnë në vendin e parë ku mbërrijnë. Autoritetet në Maltë dhe Itali thonë se janë tejet të renduar nga kërkesat. Numri i të vdekurve mes emigrantëve shtohet çdo javë. Marina amerikane shpëtoi rreth 300 emigrantë të shtunën pas lajmit se një anije po fundosej në Mesdhe pranë Italisë. Autoritetet e Bashkimit Evropian kanë thënë se po planifikojnë për shtim të mëtejshëm të migrantëve pasi kaosit politik në Libi ka shenja të pakta për stabilizim.